Daniel Michiel Greeff is ’n Afrikaanse skrywer van streekverhale oor die Noordweste. Daniel Michiel Greeff is op 4 Augustus 1937 op Onseepkans gebore. Hy behaal sy matriek en sy B.A.-graad deur korrespondensie en kry daarna ’n B.A. Honneurs-graad in Biblioteekkunde aan die Universiteit van Pretoria. Daarna aanvaar hy ’n betrekking as bibliotekaris by die Universiteit van Suid-Afrika. Hy publiseer geruime tyd in Contrast, Standpunte, Sestiger en Tydskrif vir Letterkunde eksperimentele prosas en gedigte voordat hy in 1970 met “Klip in die slingerpad” debuteer. Sy verhale staan in die teken van die kontreikuns, speel in die droë Noordweste af en word deur sy verteller Oom Hennerik Vermaak van Verneukdraai in die Noordweste vertel. Hierdie verteller herinner aan Oom Schalk Lourens van Herman Charles Bosman. Hy het net standerd drie, maar Oom Hennerik is ’n filosoof wat deur die lewe self geskoei is en ’n fyn sin vir humor besit. In “Klip in die slingerpad” vertel Oom Hennerik sy verhale aan die jong man Hansie, ’n student wat tydens die langvakansie by Oom Hennerik se dogter Marietjie op die plaas kuier.